和柳子玉喜雪次韵仍呈述古
作者：蘇軾
朝代：宋

paragraphs: 詩翁愛酒常如渴，瓶盡欲沽囊已竭。
燈青火冷不成眠，一夜撚鬚吟喜雪。
詩成就我覓歡處，我窮正與君彷彿。
曷不走投陳孟公，有酒醉君仍飽德。
瓊瑶欲盡天應惜，更遣清光續殘月。
安得佳人擢素手，笑捧玉碗兩奇絕。
艷歌一曲回陽春，坐使高堂生暖熱。